b'\n_START_ARTICLE_\nThezinker\n_START_PARAGRAPH_\nThezinker (Kim Michael, f\xc3\xb8dt 20. november 1963) er en dansk kunstner. Thezinkers malerkunst er abstrakt og eksplosiv og kendt for lange titler, der har karakter af digte. Hans skulpturkunst er hovedsaglig figurativ og tager udgangspunkt i menneskekroppen, men indeholder ogs\xc3\xa5 elementer, der er mere geometriske. Skulpturerne er udf\xc3\xb8rt i dels metalskrot, men best\xc3\xa5r ogs\xc3\xa5 af h\xc3\xb8jt forarbejdede og teknologisk avancerede metalkonstruktioner. Thezinker kendes ogs\xc3\xa5 for at udelade s fra alfabetet og erstatte det med z.\n_START_SECTION_\nZinkglobal - The key to the future\n_START_PARAGRAPH_\nMest kendt er han for skulpturen "Zinkglobal - The key to the future", der i 2012 blev opstillet p\xc3\xa5 Nordre Toldbod i K\xc3\xb8benhavn. Opstillingen af v\xc3\xa6rket skabte en voldsom debat, da nogle, bl.a. arkitekten Christoffer Harlang mente, at v\xc3\xa6rket sk\xc3\xa6mmede pladsen, og at beslutningsprocessen bag opstillingen ikke var udf\xc3\xb8rt af kompetente fagpersoner. P\xc3\xa5 den anden side mente bl.a. kulturborgmester i K\xc3\xb8benhavn Pia Allerslev, at det var positivt, at kunstneren selv havde finansieret v\xc3\xa6rket og i samarbejde med bl.a. By og Havn og ECCO havde realiseret det.\n_START_SECTION_\nFootprintz of the future\n_START_PARAGRAPH_\nI 2013 udf\xc3\xb8rte Thezinker en omfattende udsmykning af ECCOs Hotel og Konferencecenter i T\xc3\xb8nder. Udsmykningen best\xc3\xa5r af en r\xc3\xa6kke originale v\xc3\xa6rker, hvor hovedv\xc3\xa6rket er en 5 ton tung skulptur kaldet Footprintz of the future. Skulpturen forestiller to k\xc3\xa6mpem\xc3\xa6ssige f\xc3\xb8dder.'